text: Impulsat per Acció Cultural del País Valencià (ACPV) i la Institució Cívica i de Pensament Joan Fuster (IJF), l'any 2006 va obrir al cor de València l’Octubre Centre de Cultura Contemporània (OCCC), una aposta ferma pel revifament de la cultura i la societat de tot el nostre país des d’una perspectiva nacional i de progrés. Ubicat a l’emblemàtic edifici conegut com "El Siglo", d’antics grans magatzems, la iniciativa es va encarar amb un doble objectiu: esdevenir un element viu de cultura, com a seu d’entitats i com a centre d’activitats, alhora que es va recuperar per a la ciutadania un edifici amb reconeguda rellevància històrica, artística i social. És un projecte ambiciós, però aquesta mena de propostes són les que, al capdavall, marquen una época. I de tots depén fer-les possibles.
  
  Més de quatre anys després de l’inici del projecte i passats més de dos d’acurada rehabilitació i reestructuració, l’Octubre obri les seues portes l'any 2006 per oferir tot un entramat d’oficines, seus de molt diverses entitats culturals, així com d’aules, sales d’exposicions, sales per a representacions musicals, teatrals i per a cinema... Una superfície total de 3.500 m2, dividida en quatre plantes i un soterrani, dedicada a la cultura en el seu vessant tant local i nacional com internacional. També la llibreria Tres i Quatre i la redacció del setmanari El Temps es van traslladar a l’edifici. Tot això, com no, fornit amb les noves tecnologies, que converteixen l’Octubre en un centre d’irradiació cultural i cívica modern, operatiu i independent, capaç de respondre a les demandes socials i als grans reptes del segle XXI. (OSM data version: 2016-11-05T13:55:03Z) #mapsme